Broj: 711-I-606-M-75/23-04-17

Zagreb, 30. ožujka 2023.

**HELENCA PIRNAT DRAGIČEVIĆ**

**Pravobraniteljica za djecu**

**Predmet: mišljenje na zahtjev obveznice Helence Pirnat Dragičević,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 20. ožujka 2023. pod brojem 711-U-3598-M-75/23-01-4 zaprimilo je zahtjev za mišljenje koji je podnijela obveznica Helenca Pirnat Dragičević, pravobraniteljica za djecu.

Obveznica navodi da je na dužnost pravobraniteljice za djecu imenovana odlukom Hrvatskog sabora od 17. studenog 2017., te da je prije stupanja na dužnost cijeli svoj radni staž u trajanju od 27 godina radila u pravosuđu, većim dijelom na pitanjima koja se odnose na zaštitu prava djece, kao i da je u organizaciji Pravosudne akademije i UNICEF-a redovito sudjelovala u edukacijama pravosudnih dužnosnika i stručnih suradnika zaposlenih u pravosudnim tijelima vezano za njihov rad sa djecom. Obveznica navodi da je iz navedenog razloga, a imajući u vidu dužnost koju trenutno obnaša, prepoznata i pozvana od strane Pravosudne akademije da se i u 2023. godini prijavi na natječaj za izradu obrazovnih materijala i vođenje radionica/mrežnih seminara u okviru aktivnosti stručnog usavršavanja Pravosudne akademije, a u sklopu cjeloživotnog stručnog usavršavanja za pravosudne dužnosnike i službenike u kontaktu s djecom.

Ističe da se radi o povremenim poslovima pripreme obrazovnih materijala te programa i metodologije edukacije u razdoblju od nekoliko radnih dana tijekom 2023. izvan radnog vremena tako da poslovi vođenja radionica uključuju nekoliko (ukupno 6) putovanja izvan Zagreba radi održavanja radionica u područnim uredima Pravosudne akademije. Naime, obveznica navodi da postoje područni uredi pravobranitelja za djecu u Rijeci, Osijeku i Splitu, u koje često odlazi u okviru redovnog rada radi organizacije poslovanja, te da je planirala u vrijeme održavanja radionica za pravosudne djelatnike nakon završetka istih obavljati svoj redovni posao u područnim regionalnim uredima. Navodi da bi njezino sudjelovanje u navedenim aktivnostima moglo značajno doprinijeti daljnjem stručnom usavršavanju pravosudnih dužnosnika i službenika koji rade s djecom, a samim time i jačanju prava djece u pravosuđu.

Obveznica traži mišljenje Povjerenstva o mogućem postojanju zapreka i sukobu interesa koji bi proizlazio iz situacija obavljanja navedenih poslova uz obnašanje dužnosti pravobraniteljice za djecu.

Ujedno se utvrđuje da se Aleksandra Jozić-Ileković, predsjednica Povjerenstva sukladno članku 40. stavka 1. ZSSI-a izuzela od raspravljanja i odlučivanja u ovom predmetu, jer ističe da se radi o obveznici koja se s njom nalazi u takvom odnosu osobne povezanosti koji bi mogao utjecati na njezinu nepristranost. Odlukom predsjednice Povjerenstva Broj: 711-I-604-R-93/23-01-7 od 4. travnja 2023. ovlaštena je Nike Nodilo Lakoš, članica Povjerenstva, za potpisivanje mišljenja danog na sjednici održanoj 30. ožujka 2023.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI) na 3. sjednici održanoj 30. ožujka 2023. obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Iz zahtjeva za mišljenje proizlazi da bi se obveznica Helenca Pirnat Dragičević prijavila na natječaj za izradu obrazovnih materijala i vođenje radionica/mrežnih seminara vezano za stručno usavršavanje pravosudnih dužnosnika i službenika u kontaktu s djecom, koje provodi Pravosudna akademija.

Također iz zahtjeva proizlazi da je obveznica upravo od strane navedene institucije pozvana da se prijavi na taj natječaj, s obzirom na njezino prethodno stručno iskustvo rada u pravosuđu kada se bavila pitanjima zaštite prava djece, te da je prije stupanja na predmetnu dužnost redovito sudjelovala na istim edukacijama u organizaciji Pravosudne akademije, slijedom čega Povjerenstvo zaključuje da je ponajprije pozvana kao stručnjak iz navedenog područja, iako ujedno obnaša dužnosti pravobraniteljice za djecu.

Navedene bi poslove obveznica obavljala povremeno tijekom nekoliko dana te bi s tim u vezi 6 puta putovala izvan Zagreba u gradove gdje se nalaze područni uredi Pravosudne akademije.

Sukladno odredbi članka 17. stavka 3. ZSSI-a obveznica može za vrijeme obnašanja dužnosti pravobraniteljice za djecu obavljati navedene edukacijske poslove i od njihova obavljanja stjecati prihode, koje je sukladno odredbi članka 17. stavka 4. ZSSI-a dužna navesti u imovinskoj kartici.

Međutim, ukoliko bi obveznica sudjelovala u provedbi navedenih edukacija kao pravobraniteljica za djecu, tada ne bi mogla uz plaću za obnašanje navedene javne dužnosti ostvarivati i naknadu od obavljanja ove edukacijske djelatnosti, jer bi se radilo o zabranjenoj dodatnoj naknadi u smislu članka 7. točke d) ZSSI-a.

Imajući u vidu da bi putovala u druge gradove kako bi u organizaciji Pravosudne akademije obavljala edukacijske poslove koji nisu povezani s obnašanjem javne dužnosti pravobraniteljice za djecu, ne bi mogla tim povodom koristiti službeno vozilo državnog tijela u kojem obnaša dužnost.

Isto bi vozilo obveznica mogla koristiti ukoliko bi neposredno nakon ili prije održanih edukacija obavljala i službene aktivnosti pravobraniteljice za djecu u područnim uredima istog državnog tijela koji se nalaze u mjestima u kojima su održane edukacije, jer bi tada to bilo povezano s obnašanjem navedene javne dužnosti, pri čemu je dužna paziti da joj u tom slučaju troškovi puta ujedno nisu plaćeni i od strane Pravosudne akademije.

ČLANICA POVJERENSTVA

Nike Nodilo Lakoš, dipl. iur.

Dostaviti:

1. Obveznici Helenci Pirnat Dragičević, elektroničkom dostavom
2. Objava na internetskoj stranici Povjerenstva
3. Pismohrana